'Geen gevaar ná ontploffing by raffinadery' | Maroela Media
Astron Energy het bevestig die ontploffing wat Donderdag vroegoggend by sy Milnerton-raffinadery in Kaapstad plaasgevind het, sal nie die verskaffing van brandstofvoorraad beïnvloed nie. Dié maatskappy verseker ook omliggende gemeenskappe dat die ontploffing geen verdere gevaar vir hulle inhou nie.
Maroela Media het vroeër berig dié ontploffing het omstreeks 04:00 die onmiddellike omgewing geskud.
Astron Energy het die dood van twee van sy werknemers, 'n man en 'n vrou, tydens die ontploffing bevestig. Sewe mense is in die voorval beseer. Twee van dié sewe is steeds in die hospitaal.
Jonathan Molapo, uitvoerende hoof van Astron Energy, het sy medelye met die families wat deur die ontploffing geraak is, betuig. Hy sê die maatskappy doen nou alles in sy vermoë om die families, vriende en kollegas van die twee werknemers wat gesterf het, by te staan.
"Ons prioriteit is nou om ons kollegas te ondersteun en om seker te maak die raffinadery is heeltemal veilig," sê Molapo.
Molapo sê hulle is besig om die oorsaak van die ontploffing te ondersoek. Geen verdere besonderhede is bekend gemaak nie.